Marad a Csoknyai-Matics kettős a kézilabda-válogatott élén
A Magyar Kézilabda Szövetség elnöksége kedden meghallgatta Csoknyai István és Vladan Matics szövetségi kapitányok beszámolóját, a Németországban és Dániában megrendezett világbajnokságot követően.
Csoknyai István és Vladan Matics (Forrás: keziszovetseg.hu)

Az MKSZ tájékoztatása szerint az elnökség értékelte a januári, férfi világbajnokságot, valamint a magyar válogatott szereplését, és meghallgatta a két szakember beszámolóját. Utóbbit a testület elfogadta, indoklása szerint "az kellően reális volt, nem hallgatta el a hibákat, a válogatott kapcsán felmerült kihívásokat és a pozitívumokat sem".
Az elnökség ezt követően - egyhangú döntéssel - június 30-ig megbízta Csoknyait és Maticsot a szövetségi kapitányi teendők további ellátásával.
A magyar válogatott ebben az időszakban az Európa-bajnokság selejtezősorozatában négy mérkőzésen szerepel. Az eddigi két fordulót követően két győzelemmel áll - Szlovákiát itthon, Olaszországot idegenben győzte le -, áprilisban a hozzá hasonlóan hibátlan oroszokkal találkozik kétszer, majd június közepén kerül sor a szlovákok és az olaszok elleni újabb mérkőzésekre. A kontinensbajnokságra az első és a második helyezett jut ki.
A magyar együttes tizedik lett a 24 csapatos, dán, német közös rendezésű vb-n. Ezzel ugyan közvetlenül nem biztosította helyét olimpiai kvalifikációs selejtezőtornán, de még maradt esélye a részvételre.
Csapat Kézilabda Főoldal